《山中老人送蕙花山荷叶因成长句》
宋代·张侃

山中老人久不见，忽然遇我清溪滨。手把幽蕙数十本，清香袭袭侵衣巾。

向来我曾著数语，定是久闇蛛蝥尘。老人详说种蕙法，泥酥沙软水力平。

乱山深处少人迹，敛藏不耀席上珍。即今得登君子堂，蔼然能被天地仁。

小盆别种山荷叶，种时近水开晚春。青青之色亭亭立，似与巴豆为弟兄。

不然太华山头种，小变厥初翻样新。草木至微同是性，出处一异亏本真。

老人前身恐是郭，随缘衣饭甘淡泊。尔雅读书吾未能，聊为老人书大略。

作者简介：张侃（约公元1206年前后在世），字直夫，本居扬州，后徙吴兴。生卒年均不详，约宋宁宗开禧中前后在世。尝监常州奔牛镇酒税，迁为上虞丞。父岩以诌媚权奸，为世诟病。侃独志趣萧散，浮沈末僚，所与游者，如赵师秀、周文璞辈，皆恬静不争之士。侃工诗，闲澹有致，有拙轩集六卷，《四库总目》传于世。